
ZAPISNIK

19. redne seje Občinskega sveta, z dne 03. 03. 2009
Seja je potekala v prostorih Občine Muta, s pričetkom ob 17.00 uri. Seja je posneta na 3 mini diske.

Prisotni člani:                                                                   Ostali prisotni:

· Franc Hamler ml.                                
· Jože Mesner                                                             - Silva Skutnik, dir. obč. uprave                                                   

· Blaž Krajnc                                                               - Milena Urnaut, računovodkinja VI

· Marijan Lipuš                                                            - Pina Planinšič, svetovalka III                                    

· Bojan Kaspar                                                            - Karli Hudnik, snemalec KKS Muta              

· Tadej Šrajner                                   

· Alan Kovačič                                                                            

· Vladimir Topler, podžupan                     

· Rajko Ravnjak                                     

· Darko Sahornik  

· Marija Omulec

· Bojan Miklavc

· Silvo Likar    

Manjkajoči:

· Boris Kralj, župan                            

1. Pozdrav in ugotovitev prisotnosti

Podžupan pozdravi vse navzoče in preda besedo Bojanu Miklavcu, ki ugotovi sklepčnost Občinskega sveta (v nadaljevanju: OS). Manjkajoči župan Boris Kralj je svojo odsotnost opravičil. Sejo OS vodi podžupan Vladimir Topler. 

2. Pregled in potrditev zapisnika 18. redne seje, z dne 23. 12. 2008 
Člani na vsebino zapisnika niso imeli pripomb.

Tadej Šrajner vpraša glede odgovora navedenega v realizaciji sklepov. Meni, da bi se moralo JKP Radlje tega, da so ekološki otoki v hribih nerentabilni, prej zavedati, preden je šlo v ločeno zbiranje odpadkov. Misli, da je potrebno o tem razmisliti in delati naprej.
Tadej Šrajner še vpraša ali velja antikorupcijska klavzula tudi za člane odborov ali samo za svetnike? Odgovor: Odgovor se bo pripravil do naslednje seje.

Blaž Krajnc vpraša ali je župan obravnaval dopis SLS, ki se nanaša na izgradnjo čistilne naprave? Prosi za odgovor v pisni obliki. 
Blaža Krajnca še zanima zakaj je bil v času od zadnje seje OS sklican samo en odbor, glede na to, da je proračun tako pomembna zadeva?
Podžupan pove, da je v zvezi z izgradnjo čistilne naprave natančneje napisano v poročilu župana. Iz poročila je razvidno, da gre za pomembno problematiko. Pridobilo se bo še dodatno gradivo, ki se bo nato obravnavalo na seji odbora in občinskega sveta ali bo v ta namen sklicana redna ali izredna seja pa je odvisno od njih kako se bodo odločili.
Blaž Krajnc še pove, da je Tadej Šrajner zahteval, da se sestanejo vsi plužači skupaj z njihovimi nadrejenimi, prav tako je bil podan predlog, da bi se sestali plužači iz cele občine ne samo iz SV. Primoža. V realizaciji sklepov, pa je zasledil, da je bil sestanek samo na Sv. Primožu. Zato vztraja, da se skliče sestanek vseh plužačev in da se na njem obravnava problematika pluženja. Odgovor: Darko Sahornik pove, da na Sv. Jerneju in Pernicah ni bilo podanih nobenih zahtevkov po slabo opravljenem delu, zaradi tega tam sestanki niso bili sklicani. Na sestanku, ki pa je bil, pa so bili prisotni občani Občine Muta in generalni izvajalec pluženja Bauer. Tako da ostali plužači niso bili prisotni.
Sklep 1: Sprejme in potrdi se zapisnik 18. redne seje Občinskega sveta Občine Muta, z dne 23. 12. 2008. 

Glasovanje: soglasno sprejet


3. Potrditev dnevnega reda

Predsedujoči predlaga razširitev dnevnega reda in sicer 5. točke »Obravnava in imenovanje članov Sveta javnega zavoda Koroško višje in visokošolsko središče« ter 12. točke »Sklep o ukinitvi statusa javnega dobra«.
Tadej Šrajner meni, da je sprejem proračuna tako pomembna zadeva, da bi ga morali obravnavati na začetku pred točko 5. Odgovor: Podžupan pojasni zakaj je obravnava proračuna uvrščena pod točko 13. Zato Tadej Šrajner odstopi od predloga. 
Franc Hamler ml. pove, da 13. točka dnevnega reda ni pravilno formulirana, kajti po določbah Poslovnika, bi morala biti na današnji seji šele splošna razprava o predlogu proračuna. Prav tako predstavi pravno podlago sprejema proračuna po določbah Poslovnika. Meni, da bi bilo potrebno upoštevati navedene določbe Poslovnika, ne pa da so sedaj kar preskočili par členov in so že pri zaključku sprejema proračuna. Pove še, da bi po opravljeni splošni razpravi morali imeti po Poslovniku ljudje možnost, da podajo svoje predloge. Poda kritiko, da se za javnost ni opravila uradna seja kakor določa Poslovnik, čeprav je postopek sprejema proračuna natančno določen, seveda pa ga lahko kršijo, s tem pač morajo prevzeti odgovornost.

Podžupan pojasni, da je bilo na prejšnji seji OS predloženo delovno gradivo proračuna. Na današnji seji, pa je pripravljen usklajen predlog. Pove, da se lahko po določbah Poslovnika prva in druga razprava proračuna celo združita, v kolikor ne bo bistvenih sprememb, kar bi bilo tudi dobro. Še vedno pa lahko svetniki podajo svoje predloge.
Silva Skutnik pove, da so delovno gradivo proračuna prejeli že na prejšnji seji, objavljeno pa je bilo tudi na spletni strani Občine Muta. Prav tako so bili sklicani odbori, delovni sestanki, kolegij župana. Tako, da je sedaj proračun uravnotežen. Meni, da je bilo dovolj časa, da je lahko vsak podal svoje predloge.

Bojan Miklavc pove, da je po določbah Poslovnika res tako kot pravi Franc Hamler ml., vendar pa je sedaj že stiska in skrajni čas, da se proračun sprejme. Pove, da se vsako leto dogaja isto in tudi, da se proračun sprejema pozno, saj bi moral biti predlog proračuna za naslednje leto pripravljen že v jeseni. V kolikor bi bilo tako, potem bi res lahko upoštevali postopke sprejema proračuna kot jih določa Poslovnik. Predlaga vsaj prvo branje proračuna.
Podžupan pove, da je moral biti predlog proračuna po Poslovniku vložen do 30. 12, kar je tudi bil. Takrat je bil še neusklajen, zato je bilo veliko dela s tem, da so ga uskladili. Razlog, da proračun ni bil predložen že prej pa je v tem, da še niso bili znani vsi kazalci, da bi lahko sestavili proračun, saj se stvari nenehno spreminjajo. Kot vedo, se tudi državni proračun spreminja. Poudari, da je bilo zares veliko dela, da so pripravili usklajen predlog proračuna. Res pa je, da bi se morali že na prejšnji seji dogovoriti o tem, kdaj bo splošna razprava proračuna. Čeprav je po drugih členih Poslovnika tako, da se lahko sprejme proračun tudi po skrajšanem postopku. Odločitev kako se bo sprejemal proračun je na svetnikih. 
Marijan Lipuš pove, da je bilo na kolegiju povedano, da je bilo smiselno počakati s sprejemom proračuna, sicer bi morali že zdaj sprejemati rebalans proračuna. Tako da se je župan pravilno odločil. Doda še, da je bil kolegij sklican z namenom uskladitve proračuna. Seveda pa je popolnoma normalno, da bo vsak svetnik imel še kakšen predlog. Predlaga združitev prve in druge razprave sprejema proračuna.
Franc Hamler ml. pove, da če bi se držali rokov, ne bi bili v nobeni zamudi, glede na to, da sta sedaj pretekla že dva meseca, pa se niso sestali. Glede kolegija z dne 21. 02. 2009 pove, da prisotni niso podali nobenega predloga več, kar je popolnoma jasen dokaz, da so se že prej sestali, dogovorili ter tudi uskladili. Edini, ki je podal predloge je bil Blaž Krajnc, ker pa se o njegovih predlogih niso želeli pogovarjati, on ni niti začel govoriti o svojih predlogih, oglasil se je edino pri eni postavki. Poda kritiko, da so nekateri pri sestavi proračuna izkoristili svoje interese, kar je razvidno tudi iz številk v proračunu, kar pa ni prav, saj bi morala biti za druge ljudi splošna razprava, da bi lahko tudi oni podali svoje predloge, ki bi se jih nato vključilo v proračun v kolikor bi to bilo mogoče.

Podžupan pove, da so lahko vsi podali svoje predloge ter da je prav, da so že prej potekala usklajevanja. Doda, da bi bili vsi zelo veseli, če bi bil predlog proračuna prej narejen, vendar pa to ni bilo mogoče saj določene smernice, ki so zelo pomembne za realno sestavo proračuna prej še niso bile znane. Proračun pa je bil po Poslovniku vložen pravočasno. Občinski svet pa je tisti, ki bo danes odločil kako bo. 
Silvo Likar pove, da je podal predlog do kdaj bi naj bil proračun sprejet. Prav tako so predstavniki SD predlagali, da se rebalans proračuna sprejme prej. Za predlog proračuna pa je odgovoren župan. Doda še, da bi lahko bil predlog proračuna pripravljen že veliko prej vsaj oktobra ali novembra. V zvezi s proračunom so bili tudi sklicani Vaški odbori. V kolikor se proračun danes ne bo sprejel, pač občinska uprava ne bo mogla izvesti določenih aktivnosti (razpisov) do konca.     

Podžupan daje na glasovanje naslednje predloge:

Sklep 2: Na 19. redni seji OS se naj opravi splošna razprava proračuna.

Glasovanje: ZA: 1,  PROTI: 9,  VZDRŽANI: 3


Sklep 3: Na 19. redni seji OS se naj združita prva in druga razprava sprejema proračuna.

Glasovanje: ZA: 12,  PROTI: 1,  VZDRŽAN: 0
Sklep 4: Pod peto točko dnevnega reda se uvrsti tudi »Obravnava in imenovanje članov Sveta javnega zavoda Koroško višje in visokošolsko središče«.
Glasovanje: soglasno sprejet

Sklep 5: Pod dvanajsto točko dnevnega reda se uvrsti tudi »Sklep o ukinitvi statusa javnega dobra«.
Glasovanje: soglasno sprejet


Predsedujoči predlaga naslednji dnevni red.

DNEVNI RED

1. Pozdrav in ugotovitev prisotnosti

2. Pregled in potrditev zapisnika 18. redne seje, z dne 23. 12. 2008

3. Potrditev dnevnega reda

4. Poročilo župana o opravljenem delu od zadnje seje Občinskega sveta

5. Obravnava in imenovanje članice Sveta javnega zavoda Knjižnice Radlje ob Dravi ter Obravnava in imenovanje članov Sveta javnega zavoda Koroško višje in visokošolsko središče
6. Obravnava in sprejem Odloka o spremembah in dopolnitvah Odloka o dodeljevanju socialno varstvene pomoči v Občini Muta 

7. Obravnava in sprejem Odloka o ustanovitvi proračunskega stanovanjskega sklada Občine Muta (prva obravnava)

8. Obravnava in sprejem Letnega programa športa 2009

9. Obravnava in sprejem dopolnitev Pravilnika o merilih za sofinanciranje izvajanja letnega programa športa v Občini Muta 

10. Obravnava in sprejem predloga o zaposlitvi v Javnem zavodu Knjižnica Radlje ob Dravi

11. Obravnava in sprejem cene programov v Vrtcu pri Osnovni šoli Muta za leto 2009

12. Promet z nepremičninami in Sklep o ukinitvi statusa javnega dobra
13. Obravnava in sprejem Odloka o proračunu Občine Muta za leto 2009 (po skrajšanem postopku)
14. Vprašanja in pobude članov

Sklep 6: Sprejme in potrdi se spremenjen in dopolnjen dnevni red.

Glasovanje: soglasno sprejet

4. Poročilo župana o opravljenem delu od zadnje seje Občinskega sveta

Poročilo župana je bilo priloženo h gradivu za 19. redno sejo OS.

Franca Hamlerja ml. zanima ali bo lahko naslednjič župana vprašal v zvezi s tem, kar je napisano v njegovem poročilu, saj to sedaj zaradi njegove odsotnosti ne bi bilo smiselno. Odgovor: Da.
5. Obravnava in imenovanje članice Sveta javnega zavoda Knjižnice Radlje ob Dravi ter Obravnava in imenovanje članov Sveta javnega zavoda Koroško višje in visokošolsko središče

· Obravnava in imenovanje članice Sveta javnega zavoda Knjižnice Radlje ob Dravi
Bojan Miklavc pove, da je potekala druga dopisna seja komisije za mandatna vprašanja, volitve in imenovanja, kjer so člani glasovali za članico Sveta javnega zavoda Knjižnice Radlje ob Dravi. S strani političnih strank sta bili predlagani Barbara Mesner in Petra Placet. Glede na to, da sta obe kandidatki na podlagi glasovanja članov komisije za mandatna vprašanja, volitve in imenovanja prejeli tri glasove, je stanje neodločeno, zato se morajo člani OS izreči o tem katero kandidatko se bo predlagalo za članico Sveta javnega zavoda Knjižnice Radlje ob Dravi. 
Bojan Kaspar poda kritiko na gradivo dopisne seje, želi, da se v bodoče več napiše tudi o predlaganih kandidatih, saj se ni vedelo o kom se glasuje. Zahteva širšo razpravo v zvezi s tem, saj ene kandidatke sploh ni poznal. Meni, da bi bilo prav, da bi se komisija za mandatna vprašanja, volitve in imenovanja sestala tako kot ji je naloženo, da se mora sestati in to obravnavati na seji, ne pa da je bila samo dopisna seja s telefonskim glasovanjem. Naslednjič je absolutno proti takšnemu načinu dela.
Podžupan pojasni, da je bila opravljena dopisna seja zaradi racionalizacije, ker bi se sicer morala sklicati seja, je pa veliko takšnih stvari, ko je potrebno včasih v zelo kratkem času odločiti. Predlog Bojana Kasparja se bo upošteval in zato se bodo v bodoče, v kolikor se člani OS strinjajo, te točke obravnavale na sejah. Če pa se ne bo prej sklicala seja, pač gradivo ni pripravljeno in se ne more obravnavati na seji OS.

Bojan Miklavc predlaga, da se lahko na današnji seji predstavi obe kandidatki, saj sta oba predlagatelja na seji prisotna.
Sledi predstavitev obeh kandidatk, kar poteka za javnost zaprto. 

Marija Omulec meni, da bi bilo lahko h gradivu predložena predstavitev obeh kandidatk, čisto na kratko, v treh stavkih, kakor je bilo sedaj na seji povedano o vsaki kandidatki.

Bojana Kasparja zanima kakšno vlogo bo imela članica v Svetu javnega zavoda Knjižnice Radlje ob Dravi? Odgovor: Njene naloge so določene v skladu s Poslovnikom in Statutom Knjižnice Radlje ob Dravi. Občina Muta ima kot soustanoviteljica Knjižnice Radlje ob Dravi, v Svetu javnega zavoda Knjižnice Radlje ob Dravi svojega predstavnika, ki zastopa njene interese.

Blaž Krajnc vpraša kaj je prioriteta teh kandidatk ali šola ali praksa? Odgovor: Odločitve so vedno politične narave.

Franca Hamlerja ml. zanima kdo iz Občine Muta je bil sedaj član Sveta javnega zavoda Knjižnice Radlje ob Dravi? Odgovor: Majda Lesjak. Vpraša še ali bi lahko bila še en mandat? Odgovor: Da, vendar ni bila več predlagana.                    


Rajko Ravnjak pove svoje mnenje in predlaga tajno glasovanje.
Sledi glasovanje o načinu glasovanja.
Sklep 7: Občinski svet Občine Muta glasuje o članici Sveta javnega zavoda Knjižnice Radlje ob Dravi tajno.
Glasovanje: ZA: 8, PROTI: 1, VZDRŽANI: 4
Po opravljenem tajnem glasovanju se preštejejo glasovi. Na podlagi preštetih glasov je Barbara Mesner prejela 5 glasov, Petra Placet pa 8 glasov. Tako je za članico Sveta javnega zavoda Knjižnice Radlje ob Dravi imenovana Petra Placet.
Sklep 8: Občinski svet Občine Muta imenuje za članico Sveta javnega zavoda Knjižnice Radlje ob Dravi Petro Placet.

Glasovanje: sklep sprejet na podlagi tajnega glasovanja
· Obravnava in imenovanje članov Sveta javnega zavoda Koroško višje in visokošolsko središče
V Svet javnega zavoda Koroško višje in visokošolsko središče so bili predlagani trije kandidati. OS je na svoji 17. redni seji dne 03. 12. 2008 že potrdil za člana Sveta javnega zavoda Koroško višje in visokošolsko središče dva kandidata prof. Bogomirja Likarja in mag. Jožeta Marhla. Zato je bilo potrebno potrditi še predlagano kandidatko gospo Suzano Fajmut Štrucl.
Sklep 9: Občinski svet Občine Muta sprejme, da se v Svet javnega zavoda Koroško višje in visokošolsko središče imenuje tudi ga. Suzana Fajmut Štrucl za mandat 4 (štirih) let.  
Glasovanje: soglasno sprejet

6. Obravnava in sprejem Odloka o spremembah in dopolnitvah Odloka o dodeljevanju socialno varstvene pomoči v Občini Muta 

Silvo Likar predstavi predlog sprememb odloka.
Podžupan predlaga združitev prve in druge obravnave pri sprejemanju sprememb odloka.

Franc Hamler ml. vpraša ali so občani poleg socialno varstvene pomoči upravičeni še do kakšne pomoči, ki bi jo prejemali mesečno ali na tri mesece, za primere, ko izgubijo službo, glede na to, da je sedaj v občini veliko takšnih primerov. Meni, da bi bilo treba o tem več reči na eni izmed naslednjih sej npr. sprejeti sklep oz. pripraviti predlog v pisni obliki. Odgovor: Zaenkrat se ne izplačuje denarna pomoč za primere izgube službe. 
Silvo Likar meni, da je potrebno ugotoviti pravno podlago za izplačevanje takšne pomoči.

Podžupan pove, da se strinja, da je potrebno najti pravno podlago za dodelitev denarne pomoči iz naslova izgube službe in v kolikor se bo število vlog povišalo, se bo nato naknadno sprejel sklep, denarna sredstva pa se bodo zagotovila z rebalansom proračuna, saj je finančna podpora ljudem v stiski trenutno prioriteta.
Silva Skutnik pove, da je bil v prejšnjem mandatu sprejet sklep, na podlagi katerega so bili tisti, ki so izgubili službo, upravičeni do določenega zneska denarne pomoči.

Po razpravi se sprejmeta sledeča sklepa.

Sklep 10: Občinski svet Občine Muta sprejme Odlok o spremembah in dopolnitvah Odloka o dodeljevanju socialno varstvene pomoči v Občini Muta.
Glasovanje: soglasno sprejet

Sklep 11: Občinska uprava naj do naslednje seje OS pripravi pravno podlago za dodelitev denarne pomoči za primer izgube službe ter sproti obvešča Občinski svet o socialno ogroženih.
Glasovanje: soglasno sprejet

7. Obravnava in sprejem Odloka o ustanovitvi proračunskega stanovanjskega sklada Občine Muta (prva obravnava)

Marijan Lipuš pove, da je občinska uprava pripravila obrazložitev glede ustanovitve proračunskega stanovanjskega sklada. Na stanovanjskem področju je zelo veliko problemov, najemniki se obračajo na občinsko upravo in še posebej na člane stanovanjskega odbora, ki morajo reševati nastale težave strank. Stanovanjski odbor si je zastavil določene cilje, želijo si, da bi prišli do pregleda vseh občinskih stanovanj, da bi vedeli kaj je v načrtu, da se proda, katera stanovanja je potrebno adaptirati ipd., vendar pove, da imajo premalo časa. Člani odbora tega fizično več ne zmorejo opravljati, brez ene strokovne pomoči dodatno zaposlenega človeka. Pove še, da člani odbora za stanovanjske zadeve niso pomoč občinski upravi, ampak bi morali biti zaposleni v občinski upravi pomoč članom odbora. Doda še, da člani odbora za to delo ne prejemajo nobenega plačila.  
Podžupan se strinja, da je na tem področju zares veliko dela in da z delovanjem JKP Radlje marsikdaj niso zadovoljni, zato je želja, da bi stanovanjsko problematiko aktivno vodili v okviru občine. Pove, da sta predvsem g. Lipuš in g. Kaspar zaradi tega dela zelo obremenjena, saj opravljata delo, ki bi ga lahko opravljal dodatno zaposleni. 

Bojan Miklavc pove, da bi se bilo potrebno več ukvarjati s stanovanjsko problematiko. Že dolgo se namreč v Občini Muta ni zgradilo novih stanovanjskih kapacitet. Zanima ga kolikšna je vrednost stanovanj, ki so v lasti občine oziroma koliko je teh stanovanj? Odgovor: Okoli 150 stanovanj.
Darko Sahornik pove, da je že vodil stanovanjski sklad in kasneje tudi odbor, zato je dobro seznanjen s tem delom. V tem trenutku s stanovanji upravlja JKP Radlje ob Dravi. Občina Muta je več kot 20% lastnica JKP Radlje. Slišal je, da ni dobrega sodelovanja med občino in JKP. Zanima ga koliko znaša znesek iz naslova stanarin, ki ga JKP dolguje Občini Muta? Odgovor: JKP zaračunava mesečno najemnin v skupni višini 12.000,00 €. Trenutno so odprte že pobrane najemnine za mesec november, december in januar. 
Darko Sahornik v nadaljevanju pove, da je bila skupščina, na kateri so se zopet dogajale pomembne zadeve, vendar o tem nič ne vedo, kakor tudi ne vedo kako posluje JKP Radlje. Dobili bodo sicer poročilo o njenem poslovanju. Pove še, da JKP upravlja s pokopališči, menjavo vodomerov. Glede na to, da so zadeve takšne podpira, da se uredijo na relevanten način.
Silvo Likar pove, da JKP ne opravlja svojega dela tako kot je določeno v pogodbi z Občino Muta. Čudi ga, da župan na sestanku JKP ni izpostavil problematike glede upravljanja s stanovanji in da ni uredil tega, da JKP Radlje že 4 mesece razpolaga z denarjem Občine Muta. Predlaga, da se naj na današnji seji OS sprejme sklep, da mora JKP nemudoma plačati ta znesek, saj že 4 mesece razpolaga s sredstvi Občine Muta in z njimi financira projekte v drugih občinah. Pove še, da nima nič proti ustanovitvi proračunskega stanovanjskega sklada, vendar pa se ne strinja s finančno oceno. Meni, da ni prav, da se je v finančni oceni napisal samo znesek, ki ga plačuje Občina Muta, temveč bi moralo biti navedeno tudi za kakšen kader gre glede na predvidena dela, ki bi jih dodatno zaposleni opravljal.
Podžupan pove, da bo glede plačila najemnin s strani JKP sprejet sklep. Ostalo gradivo pa se bo pripravilo do druge obravnave, kjer se bo povzela celotna vsebinska razprava na seji in pripravili tisti predlogi, ki so še potrebni.

Tadej Šrajner se prav tako strinja z ustanovitvijo proračunskega stanovanjskega sklada. Predlaga pa, da se k prvi obravnavi sprejme dodaten sklep, da naj občinska uprava pripravi natančno sistemizacijo delovnih mest. Predlaga še, da se naj javni razpis, ki bo objavljen za novo zaposlenega potrdi na seji OS.
Marijan Lipuš pove, da je potrebno zaposliti strokovnjaka. Izrazi veselje za posluh in podporo s strani svetnikov.

Bojan Kaspar se tudi strinja, da je potrebno zaposliti strokovnjaka, ki bo svoje delo obvladal, kakor tudi s tem, da Občinski svet potrdi javni razpis. Predlaga, da bi na današnji seji izglasovali, da bi se najkasneje v roku enega meseca sklicala seja OS, kjer bi se obravnavala celotna problematika povezana z JKP. V kolikor se to v navedenem roku ne bo zgodilo, bodo svetniki SDS predlagali, s svojim podpisom, sklic izredne seje. Pove, da je zares veliko problemov v zvezi z JKP tako glede vode, upravljanja s stanovanji ter z vsemi ostalimi aktivnostmi, ki jih za občino opravlja JKP Radlje. Prosi, da se o tem glasuje.
Franc Hamler ml. meni, da je potrebno za sejo povezano z JKP pripraviti teme obravnav, predloge kaj naj se spremeni. Pove, da se trenutno na Muti menjavajo števci, zato ga zanima ali naj ljudje plačajo ali počakajo s plačilom? Meni, da bi lahko ljudje počakali s plačilom v kolikor bi občina z dopisom obvestila JKP, da občani Občine Muta do nadaljnjega ne bodo plačevali, ker bo o tem posebna razprava na seji OS v roku enega meseca. Glede ustanovitve proračunskega stanovanjskega sklada pove, da ga podpira in tudi pozna to delo, saj je bil tudi sam predsednik stanovanjskega odbora. Poudari, da se takrat ni strinjal s tem, da JKP prevzame upravljanje s stanovanji. O tem so glasovali tudi na odboru. Pove, da je bila to želja predvsem direktorice občinske uprave, zaradi tega ker naj bi bilo preveliko dela, ki ga občinska uprava ni mogla več sama opravljati. S tem, ko so prepustili stanovanja v upravljanje JKP Radlje se je naredila velika napaka, saj je škoda, da se sedaj ne ve kdo plačuje najemnino in kdo je ne, kakor se tudi ne ve koga se toži itd. Pove, da se je v preteklosti to že opravljalo na občini in to zelo kvalitetno, celo z enim človekom manj, saj še ni bilo zaposlene pravnice. Takrat so upravljali z okoli 250 stanovanji, tako da je bilo dela precej več. Zato meni, da v tem času recesije ne bi smeli razmišljati o tem, da bi bilo potrebno enega dodatno zaposliti zato, da bi lahko občina sama upravljala s stanovanji, temveč se naj poskusi to delati z že obstoječim kadrom. V kolikor to ne bo šlo, bo podprl dodatno zaposlitev. Pove še, da se bo na današnji seji glasovalo samo o odloku in o ničemer drugem. Podpira predlog, da javni razpis potrdi OS. 
Silva Skutnik pove, da ko je bila Občina Muta ustanovljena je prevzela stanovanja od JKP, v upanju, da bodo lahko to sami delali. Zaradi vedno večje fizične obremenitve zaposlenih to ni bilo več mogoče opravljati. Zato se je izvedel javni razpis na katerega se je prijavilo tudi JKP Radlje. Ker so podali najcenejšo ponudbo, so bili izbrani. Pove, da ni bila njena želja, da se prepusti upravljanje s stanovanji JKP Radlje, temveč dela ni bilo več mogoče opravljati. Doda še, da tudi po zakonu niso bili pravilno registrirani, da bi lahko upravljali s stanovanji. Meni, da bi bilo verjetno dobro, če bi takrat ustanovili proračunski stanovanjski sklad, vendar z obstoječim kadrom to ni bilo mogoče.

Bojan Miklavc pove, da če bi JKP v redu opravljalo svoje delo, ne bi bilo potrebno o tem na seji razpravljati, ker je to najcenejše, da oni to opravljajo za občino. Želi pa, da se do druge obravnave pripravijo vsi potrebno podatki in številke od števila stanovanj do delovnega mesta, plačnega razreda zaposlenega.
Podžupan predlaga, da se odlok v prvi obravnavi sprejme in da se vsebinsko razprava današnje seje vključi zraven ter se pripravijo ostali potrebni dokumenti. 

Silvo Likar meni, da je potrebno razmisliti o drugem odstavku 6. člena odloka. Pove, da je v preteklosti bila dana pobuda, da bi župan pooblastil člana OS, da bi ga zastopal na sestankih JKP Radlje. Rečeno je bilo, da naj župan o tem razmisli. V tem odloku pa je že predviden prenos pooblastila na drugo osebo. Želi, da župan o tem razmisli. Ne ve ali je smotrno, da je v odloku predviden prenos pooblastila.

Podžupan pove, da se bo do druge obravnave o tem še razpravljalo.

Franc Hamler ml. meni, da župan ne more biti odredbodajalec, kot je navedeno v drugem odstavku 6. člena odloka. 
Marijan Lipuš se s tem ne strinja, saj je župan za to popolnoma pristojna oseba. Predlaga, da se naj drugi odstavek 6. člena odloka ne spreminja.
Podžupan pojasni, da je po zakonodaji popolnoma jasno kdo je odgovorna oz. pristojna oseba.

Tadej Šrajner pove, da morda ne bi govorili o tem, da se bo nekoga zaposlilo samo za upravljanje s stanovanji, zato ker se lahko delo znotraj občinske uprave deli. Zato bi moralo biti v celoti razdelano, kaj bi kdo v občinski upravi delal. Predlaga, da se JKP Radlje zaračunajo tudi zakonite zamudne obresti. Odgovor: O zakonitih zamudnih obrestih bodo odločile za to pristojne službe.
Člani OS po razpravi sprejmejo naslednja sklepa.
Sklep 12: Občinski svet Občine Muta sprejme in potrdi Odlok o ustanovitvi proračunskega stanovanjskega sklada Občine Muta (prva obravnava), skupaj s podanimi pripombami in predlogi na seji OS. Za drugo obravnavo se naj pripravijo vsi potrebni dokumenti.

Glasovanje: soglasno sprejet
Sklep 13: Občinski svet Občine Muta zahteva, da občinska uprava takoj pisno pozove JKP Radlje k plačilu dolgovanih sredstev iz naslova najemnin.
Glasovanje: soglasno sprejet

Glede predloga Bojana Kasparja se ne glasuje, temveč podžupan predlaga, da naj g. Sahornik skliče odbor in naj se pripravi gradivo ter točke o katerih želijo razpravljati.

8. Obravnava in sprejem Letnega programa športa 2009

Silvo Likar predstavi predlog odbora.

Franc Hamler ml. pove, da kakovostni šport predstavlja nadstandard. Predlaga, da bi sofinancirali 5.000,00 €, ostalo torej 5.000,00 € pa se naj pridobi od sponzorjev. Želi, da se znesek sofinanciranja kakovostnega športa navede v ločeni postavki, ne pa v programu športa, ker ne želi, da sta zneska združena. Poda kritiko, da se za cepljenje deklic proti raku na materničnem vratu ne nameni denarja. 
Silvo Likar pove, da se bo cepljenje deklic izvedlo, ko bo za to prišel pravi čas, kdaj bo to ne ve, ker za to ni usposobljen. Nihče pa takrat, ko se je začelo o tem razpravljati temu cepljenju ni nasprotoval. Predlaga, da bi se na naslednji seji OS določila točka dnevnega reda, na kateri bi obravnavali cepljenje deklic. Pove, da sofinanciranje kakovostnega športa ne more biti navedeno v ločeni postavki in da mora biti javni razpis. Doda še, da se zaradi sofinanciranja kakovostnega športa ne bo zmanjšalo sofinanciranje ostalim športnim aktivnostim. 

Silva Skutnik pove, da ne more biti ločena postavka zato, ker gre za en razpis in je naveden en znesek, kar je tudi v skladu z zakonodajo.

Franc Hamler ml. pove, da se v nekaterih občinah že tri leta izvaja cepljenje deklic in da je pravi čas vedno. Želi, da se od staršev pridobijo informacije ali se strinjajo s cepljenjem. S tem bi vedeli koliko je sploh zainteresiranih in koliko sredstev bo potrebnih. Te podatke naj priskrbi podžupan.

Podžupan se strinja, da bi se izvedlo cepljenje deklic, pove, da se je tudi sam zelo trudil, da bi se to na državnem nivoju uredilo. Svet za zdravje, ki je posvetovalni organ je že sprejel določene sklepe in za razliko od športa je za cepljenje zadolžen ZZZS, zato ker smo zavarovani. Res je, da so stroški dolgoročno manjši, če je manj obolenj, vendar so določeni pomisleki. Za šport je dolžna poskrbeti občina, za zdravje posameznika pa država. Se pa strinja, da se naredi anketa, da bi se videlo koliko deklic bi se dalo cepit in kakšni bodo stroški ter da se to potem vključi v proračun. 

Bojan Kaspar meni, da je prav, da se sofinancira kakovostni šport.

Marijan Lipuš pove, da so lahko veseli, da imajo vrhunske športnike in da jim lahko pomagajo ter podpira odločitev odbora.

Marija Omulec je vesela, da se podpira kakovostni šport, vendar pa meni, da je vsota sofinanciranja previsoka. Meni, da bi morali biti zneski tudi na drugih področjih porazdeljeni transparentno. 
Blaž Krajnc podpira kakovostni šport, vendar meni, da je znesek sofinanciranja previsok, še posebej v tem času. Meni, da bi se morala denarna sredstva porazdeliti transparentno po področjih, ter za primerjavo pove, da se bo za šport namenilo 52.318,56 € za kmetijstvo pa samo 27.830,00 €. Zaradi tega kmetom zmanjkuje denarja za izobraževanje, za prevoz mleka in ostale stvari. Zato bi morali denarna sredstva transparentno zviševati vsem skupaj.
Sledi sprejem sklepa.

Sklep 14: Občinski svet Občine Muta sprejme Letni program športa za leto 2009.
Glasovanje: soglasno sprejet
9. Obravnava in sprejem dopolnitev Pravilnika o merilih za sofinanciranje izvajanja letnega programa športa v Občini Muta 

Silvo Likar pove, da se predlaga sprememba drugega odstavka tretje točke šestega člena pravilnika.
Franc Hamler ml. pove, da je potrebno premisliti o tem, ko se nameni denar za določen namen kolikšen znesek potem pride na eno osebo npr. za šport se bo namenilo 10.000,00 € in če se bo financiralo 10 oseb, potem pride na eno osebo 1.000,00 €, pri nekaterih drugih bo prišlo na osebo npr. 50,00 €. Kajti tudi v Občini Muta so ljudje, ki promovirajo Muto in so tudi potrebni pomoči. 
Bojan Miklavc pove, da je v enem od teh športov, ki se izvajajo v Občini Muta sodeloval osem let v upravnem odboru. Vedeti je treba, da se je vrhunski šport, vsaj za tiste športe kjer je on sodeloval, vedno financiral zgolj in samo iz sponzorskih sredstev. Ker pa vrhunski šport zahteva resnično veliko sredstev pa ne morejo biti financirani po tistem principu financiranja, kot ga imajo na Športni zvezi sedaj. Zato je dobro, da se sofinancira kakovostni šport in da se pomaga ta višji nivo športa v Občini Muta promovirati. V primeru, da nihče ne bo zadostoval tem merilom bodo sredstva ostala.  
Darko Sahornik se strinja s povedanim in meni, da vsi, ki so pri tem zraven se zelo trudijo, tudi starši veliko pripomorejo k temu, da lahko šport uspeva v takšnem rangu in da se Muta promovira. Čestita dekletom, da promovirajo Občino Muta v prvi namizno teniški ligi širom Slovenije in tudi po svetu. Pove, da se veliko sredstev pridobi od sponzorjev ter da brez njih ne bi bilo kakovostnega športa na takšen način kot je.
Franc Hamler ml. pove, da ni bil proti sofinanciranju kakovostnega športa. Zanima ga ali se bo sofinanciralo kakovostni šport samo znotraj države ali tudi izven Slovenije? Odgovor: Samo znotraj države.
Člani OS po razpravi sprejmejo sklep.

Sklep 15: Občinski svet Občine Muta sprejme dopolnitev Pravilnika o merilih za sofinanciranje izvajanja letnega programa športa v Občini Muta. 

Glasovanje: soglasno sprejet

10. Obravnava in sprejem predloga o zaposlitvi v Javnem zavodu Knjižnica Radlje ob Dravi

Silvo Likar predstavi odločitev odbora za negospodarstvo.

Sklep 16: Občinski svet Občine Muta ne potrdi dodatne zaposlitve v Knjižnici Radlje ob Dravi za leto 2009.
Glasovanje: soglasno sprejet

11. Obravnava in sprejem cene programov v Vrtcu pri Osnovni šoli Muta za leto 2009

Podžupan pove, da so člani odbora glede na trenutne finančne razmere predlagali povišanje cene programa vrtca za 5 %.

Silvo Likar pove, da že dve leti niso povišali cene vrtca.


Franca Hamlerja ml. zanima ali se staršem za otroka, kadar ni v vrtcu odbije plačilo za prehrano, strokovni kader? Meni, da bi morala biti večja razlika pri plačilu, če je otrok v vrtcu ali pa če ga ni. Odgovor: V času odsotnosti otroka v vrtcu starši ne plačajo prehrane, temveč samo vzgojnino. 
Podžupan pove, da morajo v drugih občinah starši plačevati za vrtec tudi v času počitnic, da za svojega otroka zagotovijo mesto v vrtcu. 

Franc Hamler ml. pove, da se morajo starši, ki so upravičeni do nižjega plačila cene za vrtec sami oglasiti na občini.
Po razpravi se sprejmejo naslednji sklepi.
Sklep 17: Občinski svet Občine Muta sprejme sklep o povišanju cene programov v Vrtcu Muta pri OŠ Muta za 5 %.

Glasovanje: soglasno sprejet

Sklep 18: Občinski svet Občine Muta sprejme sklep, da starši tistih otrok, ki niso občani Občine Muta plačajo za vrtec polno ceno.

Glasovanje: soglasno sprejet

Sklep 19: Občinski svet Občine Muta sprejme sklep, da se pri odsotnosti otrok do 30 dni odštejejo stroški živil v enakem odstotku, kot je naveden v odločbi o višini plačila staršev. V primeru odsotnosti nad 30 dni pa se ob predložitvi zdravniškega potrdila odšteje tudi 30% oskrbnine.

Glasovanje: soglasno sprejet

Sklep 20: Občinski svet Občine Muta sprejme sklep, da se v času poletnih počitnic obračuna vzgojnina in prehrana le za dnevno prisotnost otrok.

Glasovanje: soglasno sprejet

12. Promet z nepremičninami in Sklep o ukinitvi statusa javnega dobra

Točka se obravnava zaprta za javnost. 

Silva Skutnik pojasni glede družine Popič. Pove, da je bil opravljen sestanek.
Sledi razprava.
Nato se sprejme naslednji sklep.

Sklep 21: Občinski svet Občine Muta sprejme sklep, da se opravi odmera zemljišča ter prenos nepremičnin parc. štev. 313/2, 313/3 k. o. Zg. Muta s posadno listino na družino Popič. Poleg tega se z listino uredijo nepremičnine parc. štev. 554/9, 554/25, 554/14, 554/15 k. o. Zg. Muta, tako da postane lastnik Občina Muta, odškodnina je že poravnana.

Glasovanje: soglasno sprejet

Franca Hamlerja ml. zanima v kakšnem času bi naj bilo to urejeno? Odgovor: V roku meseca in pol.
· Sklep o ukinitvi statusa javnega dobra
Silva Skutnik pove, da g. Štraser prodaja zemljišče, poleg tega zemljišča se nahaja tudi nepremičnina parc. št. 533/3, ZKV št. 544, k. o. Zgornja Muta, v izmeri 478 m2, ki predstavlja javno dobro. Kupec zemljišča, ki ga prodaja g. Štraser se zanima tudi za nakup zgoraj navedene nepremičnine. Na tem mestu bi naj zgradil halo oziroma trgovski objekt, s katerim bi se zagotovila nova delovna mesta.
Bojan Kaspar je proti takšni nagli odločitvi, meni, da je potrebno razmisliti, saj ima občina z g. Štraserjem kar nekaj nerešenih problemov.

Darko Sahornik predlaga, da se naj kupec oglasi na občini in predstavi svoj načrt.
Silva Skutnik pojasni, da se naj na današnji seji samo izvzame ta nepremičnina iz javnega dobra, o prodaji pa se bo odločalo drugič. Pojasni, da prodaja brez sklepa OS ni mogoča.

Sledi razprava, po njej člani sprejmejo naslednji sklep.

Sklep 22: Občinski svet Občine Muta izvzame iz javnega dobra nepremičnino – zemljišče: parc. št. 533/3, ZKV št. 544, k. o. Zgornja Muta, v izmeri 478 m2.

Glasovanje: soglasno sprejet

13. Obravnava in sprejem Odloka o proračunu Občine Muta za leto 2009 (po skrajšanem postopku)
Franca Hamlerja ml. zanima ali gre za konflikt interesov pri sprejemanju proračuna v primeru Darka Sahornika in se mora le ta umakniti iz seje OS pri tej točki? Odgovor: Silva Skutnik pove, da ima Darko Sahornik z Občino Muta sklenjeno pogodbo in prejme letno 2.700,00 € nagrade, kar je po zakonu dovoljeno.

Tadej Šrajner pove, da je postavil vprašanje na protikorupcijsko komisijo, ki mu je odgovorila, da v kolikor letni znesek ne presega 3.000,00 € ne gre za korupcijo. Pove, da bo jutri poslal odgovor komisije na občino, da se bo lahko posredoval vsem svetnikom.                              

Franca Hamlerja ml. zanima:

· ali gre pri postavki 15 pri projektu s čistilno napravo za konflikt interesov? Odgovor: Darko Sahornik pove, da so te številke navedene pri posameznih projektih izračunali za to usposobljeni strokovnjaki.
· poda komentar, da če se je že za projekte porabilo tako veliko denarja, kako se bodo sploh lahko dokončali.
· glede kanalizacije v Bistriškem jarku.

· sanacije odlagališča na Muti. Odgovor: Darko Sahornik pove, da je bil župan zadolžen, da seznani člane skupščine skupaj z direktorjem JKP Radlje ob Dravi o postavitvi abrol kontejnerjev.
· nagrade podžupana. Pove, da je predlagal, da se nagrada podžupanu zmanjša za polovico, preostali znesek pa se naj nameni za cepljenje deklic.
· glede plač. Pove, da proračuna ne bo podprl samo zaradi tega, ker je za plače namenjen previsoki znesek. Predlaga, da se naj da razpis, da se bo našla ekipa, ki bo delala za manjši denar.

· glede javnih del. Izrazi zadovoljstvo, da se je ta postavka povišala. Predlaga, da se naj javna dela čim več koristijo.

· postavke 13. Predlaga, da bi se za cesto Mlake namenil višji znesek. Odgovor: Silva Skutnik pojasni, da se bo to pokrilo z rebalansom proračuna.

· glede ceste od Kohna mimo Helbla. Odgovor: Silva Skutnik pove, da se bo financiralo iz vzdrževanja cest.
· glede ceste na Sv. Primož - protiprašne zaščite
· glede ceste Gortina – Pernice je postavka nič zakaj? Odgovor: Silva Skutnik pove, da se bo financiralo iz vzdrževanja cest.

· projekt ceste Flisova pešpot. Odgovor: Sredstva so namenjena samo projektu in odkupu zemlje za ureditev ceste, najprej je potrebno urediti kanalizacijo, v sklopu tega se bo uredila tudi cesta.
· glede odseka pri orehu mimo družine Mithans. 
· ali so v komunalni dejavnosti mišljene tudi sanitne cevi? Odgovor: Ne. Se pa bodo uredile.

· v zvezi s sredstvi namenjenimi za novoletno okrasitev.

· glede komunalne opremljenosti SE3. Ali se lahko še koristijo vrti na tej lokaciji? Odgovor: Da.
· glede nakupa stanovanja za invalida. Ali je znano ime invalida? Odgovor: Ne.

· predlaga, da se naj uredijo prostori za mladino.
· v zvezi z leasing obroki za šolo Muta, izrazi nezadovoljstvo, saj se leasing obroki povečujejo. Odgovor: Takrat se je sklenila pogodba o najemu šole in leasing obroki so bili v skladu s pogodbo.
· obresti Banka Koper – Kakšen kredit je to? Odgovor: Likvidnostni kredit Občine Muta, vzel se je, ker se je potreboval.

Rajko Ravnjak pove, da so o proračunu razpravljali tudi na vaškem odboru Gortina. Seveda, če bi bili prihodki večji, bi se lahko več naredilo. Predlaga, da se v letošnjem letu uredi cesta na Ribičje, v dolžini 1 km iz naslova vzdrževanje cest.
Blaž Krajnc pove, da je bilo na današnji seji velikokrat rečeno, da so usklajevali proračun na kolegiju župana. On kot predstavnik vaškega odbora Pernice je imel nekaj predlogov. Prioriteta Občine Muta je vodooskrba, varen prevoz v šolo in še nekatere druge predloge, vendar sedaj tega ni zajetega v nobeni postavki v proračunu. Obljubljalo se je, da se bo naredilo, ampak ne ve iz katerih postavk. Apelira pa na vse akterje, ki so pri tem sodelovali in tudi na občinsko upravo, da držijo obljube in te zadeve izpeljejo.  
Tadej Šrajner pove, da je njihova stranka obravnavala predlog proračuna in se strinja z njegovo vsebino.

Jože Mesner vpraša glede protiprašnih zaščit za katere kmetije pridejo v poštev? Odgovor: Darko Sahornik pove, da se bodo naredile protiprašne zaščite na naslednjih mestih: na Sv. Primož: Gumpat-Matij, Žavcer, Glavar; na Sv. Jernej: Mesner, Lesnik, Ižek, Črešnik; na Mlake: Verdinek. V kolikor bodo še ostala sredstva se bodo dela izvedla tudi na Pernicah.
Franca Hamlerja ml. zanima kdo se je tako odločil, da se bodo gradile protiprašne zaščite? Odgovor: Komisija odbora za ceste.

Po končani razpravi se sprejme naslednji sklep.

Sklep 23: Občinski svet Občine Muta sprejme Odlok o proračunu Občine Muta za leto 2009 z združitvijo prve in druge obravnave - po skrajšanem postopku.
Glasovanje: ZA: 10; PROTI: 1; VZDRŽANA: 2

14. Vprašanja in pobude članov

Franc Hamler ml. želi, da bi ljudje vedeli natančno o kakšnih zneskih se govori in odloča, koliko prihodkov in odhodkov je imela občina.

Franc Hamler ml. meni, da bi morali pri vračilu vlaganj v javno telekomunikacijsko omrežje upravičencem razdeliti ves prejeti denar, kakor je navedeno v 8. členu odloka. Ker ni bilo tako, misli, da se ni ravnalo pravilno. Pove, da so šele sedaj prejeli uradne zneske. Meni, da bi morali upravičencem vrniti tudi preostanek denarja, ki je sedaj ostal občini. Zahteva, da se to preveri. Prosi, da se pridobi informacija ali se je ravnalo pravilno, ko se ni razdelilo vseh sredstev upravičencem iz naslova vlaganj v javno telekomunikacijsko omrežje na območju Občine Muta. Želi, da se odgovor pridobi v roku 10 dni, sicer bo sam pridobil odgovor od drugih služb.
Franc Hamler ml. vpraša, zakaj še ni odstranjena antena za GSM aparate na gasilskem domu Muta. Zbirali so se podpisi, ne ve pa koliko se jih je zbralo. Predlaga, da naj župan poda do naslednje seje OS pisen odgovor.
Podžupan pove, da je bila tudi občina udeleženka pri izgradnji telekomunikacijskega omrežja in zato je tudi ona upravičena do vračila sredstev iz tega naslova. Pove, da so bili narejeni izračuni, koliko se je vložilo. Niso pa se razdelila še vsa sredstva, saj je rok dve leti.
Silvo Likar pove, da ni prav, da se obtožuje občinsko upravo, da je neučinkovita, saj meni, da se jo s takim načinom dela (da mora pisno odgovarjati na vprašanja svetnikov, kar predstavlja okoli 20 strani gradiva za sejo), dela še bolj neučinkovito. Meni, da če so bo nadaljevalo s takim načinom dela, potem bodo res potrebovali dodatno zaposlenega. Predlaga, da glede na to, da ima vsak svetnik pravico do vpogleda v vse dokumente, naj pride na občino in se pozanima o vseh tistih dejstvih, ki ga zanimajo. Na sejah pa se naj podajo tiste pobude, ki bi dodale resnično neko novo dodano vrednost.
Tudi Marijan Lipuš pove, da je že na prejšnji seji OS povedal, da lahko vsak svetnik pride na občino in se o vsem kar ga zanima pogovori. Prav tako se lahko udeležujejo tudi sej odborov.
Bojan Miklavc pove, da če se peljete iz centra Mute mimo igrišča po tej glavni cesti je pred naseljem Ulica ob polju eno barakarsko naselje. Sprašuje ali je možnost, da se z občinskim odlokom prepreči gradnja teh barak na tem predelu? Odgovor: Se bo preverilo. 
Marijo Omulec zanima v zvezi s kabelsko, ali se je kaj naredilo v tej smeri, razen povišanja članarine in ukinitve nekaterih programov. Odgovor: Zadeva se je že poskušala urediti vendar je problem, ker ni skupščine, niti ni sprejet finančni načrt, niti zaključni račun, niti ni članov skupščine, da bi lahko sprejeli sklep. 

Rajko Ravnjak predlaga, da se naj organizira čistilna akcija, če že ne za celotno Muto, vsaj za naselje Gortina, da se bo okolje očistilo.

Bojana Kasparja zanima naslednje:

· Zemljišče od g. Peruša, ki je v SE3 v obrtni coni ali so naredili zamenjavo ali se je z njim uredil lastniški delež ali ne? Odgovor: Z g. Perušem ni bilo nobene menjave za SE3. Vpraša še ali je zemljišče v lasti g. Peruša občinsko? Odgovor: Ne.
· Pove, da ni bilo narejeno tako kot je bil sprejet sklep OS.
· Kdo bo nadomeščal župana v času njegove odsotnosti v tej komisiji SE3? Odgovor: Podžupan.

· Ali je že bila podpisana pogodba za nakup zemljišča Malgos? Odgovor: Da. Tudi na davčni je že bila overjena, zdaj ko je potrjen proračun, se bo plačalo in notarsko overilo. Opravil se bo tudi vpis v zemljiško knjigo.
Podžupan pove, da se je letos veliko ljudi obrnilo nanj zato, ker so bili nezadovoljni s pluženjem, zato predlaga, da naj problematiko pluženja obravnava odbor za ekologijo, komunalno in cestno gospodarstvo. Pove, da se je peljal na Sv. Primož in videl, da je prva plast nove ceste tam pod Dobnikom razpokana. Predlaga, da se gre pogledati, ker nekatere nove, drage ceste po Občini Muta niso v redu narejene, saj imajo že razpoke. To je potrebno reklamirati in uveljavljati garancijo ter zahtevati odškodnino, tudi to naj obravnava odbor. Odgovor: Darko Sahornik pojasni, da je že vse dogovorjeno. Šlo se bo pogledati, da se bo ugotovil vzrok, zakaj je asfalt počil, hkrati se bo preverila tudi kvaliteta materiala. Poleg tega velja 3 letna garancija, zato so možne vse korekcije. 
Darko Sahornik glede pluženja pove, da so imeli sestanek, vendar ima on največje pomisleke glede posipavanja cest. Zanima ga kje ima g. Bauer lokacijo za shranjevanje peska in soli za posipavanje, saj se sedaj ne ve koliko tega se porabi.

Blaž Krajnc poziva g. Pavliča in g. Sahornika, da naj vodita račune glede vzdrževanja cest. Ceste so v izredno slabem stanju, zato predlaga, da jih je potrebno začeti pravi čas vzdrževati in poskrbeti za navoz materiala. Predlaga, da se naj začne na tem aktivno delati. 

Seja je bila zaključena ob 20:45 uri.

Zapisala:                                                                                                        Predsedujoči:

Pina Planinšič                                                                                                 Vladimir Topler

svetovalka III                                                                                                    podžupan

